Secretarul american al Apărării, Lloyd Austin, își va preda temporar atribuțiile vineri, în condițiile în care va fi supus unei proceduri nechirurgicale legate de problema sa la vezica urinară, semnalată anterior, a anunțat Pentagonul, potrivit Reuters.
Austin a stabilit că nu-și va putea îndeplini atribuțiile în timpul acestei proceduri minim invazive, iar secretarul adjunct al apărării, Kathleen Hicks, le va prelua, a precizat Pentagonul, într-un comunicat de presă.
Conform Departamentului american al Apărării, problema la vezica urinară a lui Austin nu are legătură cu diagnosticul de cancer de prostată care a fost pus secretarului și „nu are niciun efect asupra prognosticului său excelent”.
Casa Albă și Congresul au fost notificate privind predarea temporară a atribuțiilor, a mai precizat Pentagonul.
În februarie, Austin a fost spitalizat pentru tratarea problemei la vezica urinară. Spitalizarea a avut loc după ce, în decembrie anul trecut, el a fost supus unei intervenții chirurgicale pentru tratarea cancerului de prostată.
Secretarul Apărării a declanșat un scandal politic pentru că nu a dezvăluit Casei Albe operația sa și nici spitalizarea ulterioară, din ianuarie, menită să trateze complicațiile operației.
Președintele Joe Biden a aflat că Austin s-a aflat în spital abia câteva zile mai târziu.